b'\n_START_ARTICLE_\n\xc5\xa0krat Gal\n_START_SECTION_\nGal v galeriji\n_START_PARAGRAPH_\nSlikanica v verzih Gal v galeriji, katere avtorica je Svetlana Makarovi\xc4\x8d, ilustrator pa Kostja Gatnik, je iz\xc5\xa1la leta 1981 pri zalo\xc5\xbebi Mladinska knjiga. Pravzaprav gre za vodnik po Narodni galeriji v Ljubljani, namenjen najmlaj\xc5\xa1im bralcem. Prav zaradi dobrega odziva s strani najmlaj\xc5\xa1ih je knjiga leta 1996 do\xc5\xbeivela ponatis (izdala jo je Narodna galerija v Ljubljani)._NEWLINE_Mali zeleni \xc5\xa1krat spodbuja mlade obiskovalce galerije k do\xc5\xbeivljanju in poznavanju umetnin. Da bi likovna dela iz stalne zbirke slovenske umetnosti spoznala tudi \xc5\xa1ir\xc5\xa1a mednarodna javnost, je prej omenjena slikanica iz\xc5\xa1la \xc5\xa1e v [angle\xc5\xa1\xc4\x8dina|angle\xc5\xa1kem jeziku]] (Gal in the Gallery) - besedilo je prevedel Uro\xc5\xa1 Mozeti\xc4\x8d._NEWLINE_Zgodba o \xc5\xa1kratu Galu, ki je zapisana na devetindvajsetih straneh in opremljena s slikami pomembnih slovenskih umetnikov, govori o malem zelenem bitju, ki je pred davnimi stoletji prebivalo v gradu. Gal je bil najbolj u\xc4\x8den od vseh u\xc4\x8denih \xc5\xa1kratov, zanimal se je za zgodovino in umetnost in \xc5\xa1e posebej rad je imel ti\xc5\xa1ino. Skozi \xc4\x8das pa se je grad poru\xc5\xa1il in \xc5\xa1krat Gal je utonil v stoletni sen. Nekega jutra se je vendarle prebudil iz spanca, se zavedel, da gradu ni ve\xc4\x8d, in z golobom poletel do glavnega mesta. Pot ga je zanesla v GAL-erijo, nad katero je bil povsem navdu\xc5\xa1en. Tam je pregledal vse umetnine in se odlo\xc4\x8dil, da bo odslej prebival prav tu, v ljubljanski Narodni galeriji. Pravijo, da \xc5\xa1krat Gal pono\xc4\x8di kramlja s slikami, \xc4\x8dez dan pa se dobro skrije in spi.\n_START_SECTION_\nStrahec v galeriji\n_START_PARAGRAPH_\nStrahec v galeriji je nadaljevanje zgodbe Gal v galeriji in je prav tako namenjen najmlaj\xc5\xa1im obiskovalcem Narodne galerije v Ljubljani. Z izdajo te knjige je Narodna galerija zaznamovala 40. jubilej pedago\xc5\xa1ke dejavnosti._NEWLINE_Na devetindvajsetih straneh je, poleg zgodbe v verzih, predstavljenih \xc5\xa1e osemnajst slik iz stalne zbirke ljubljanske Narodne galerije, ki je posve\xc4\x8dena evropskim slikarjem. Delo je zasnovano tako, da otrokom od petega do devetega leta starosti olaj\xc5\xa1uje razumevanje umetni\xc5\xa1kih del in jim pribli\xc5\xbeuje osnovne ikonografske motive kot so npr. portret, tiho\xc5\xbeitje in podobno. _NEWLINE_\xc5\xa0krat Gal \xc5\xbee leta domuje v Narodni galeriji, kjer skrbno pazi na slike in kipe v razstavnih prostorih. S\xc4\x8dasoma postaja tudi vse bolj u\xc4\x8den, saj rad prebira debele stare knjige. Galov dreme\xc5\xbe zmoti majhna, drobna, bela stvar - mi\xc5\xa1ji strah, ki je tako plah, da se ustra\xc5\xa1i \xc5\xbee lastnega glasu. Ko strahec smukne skozi okno v galerijo, se oglasi alarmni signal in kontrolne lu\xc4\x8di pri\xc4\x8dnejo utripati. Ves ta hrup zbudi \xc5\xa1krata Gala, ki misli, da gre za roparski napad. Kmalu spozna, da ni nikjer nobenih tatov ali vlomilcev in br\xc5\xbe nave\xc5\xbee stik z novim obiskovalcem. Galerijski \xc5\xa1krat Gal strahcu razka\xc5\xbee galerijo, ga vodi od slike do slike in mu razlaga njihov pomen. In ko no\xc4\x8d zbledi, se junaka poslovita - a ne za zmeraj.'